## Educació convoca les beques Manuela Solís per a estudiants universitaris i artístics amb un import de 22 milions d’euros

*** L’import de cada beca pot arribar als 6.000 euros i s’adjudicarà en funció de la renda i dels resultats acadèmics
* Beneficiaran 2.000 estudiants més que les anteriors ‘beques salari’ i són compatibles amb les ajudes del Ministeri i de la mateixa Generalitat**

La Conselleria d’Educació, Universitats i Ocupació ha convocat les beques Manuela Solís, que podran beneficiar 6.000 estudiants d’universitats públiques i privades de la Comunitat Valenciana, així com de l’Institut Superior d’Ensenyaments Artístics (ISEACV) i l’import de les quals ascendix a 22 milions d’euros.

Cada beca té assignada una quantia fixa de 3.500 euros, que es podrà incrementar fins als 6.000, en funció de la renda i de l’excel·lència en el rendiment acadèmic. Este rendiment acadèmic es calcula a partir de la nota mitjana acreditada per la persona sol·licitant, que ha de ser igual o superior a 9 punts en l’últim curs finalitzat, proves d’accés o estudis previs.

Les beques Manuela Solís són, a més, compatibles amb ajudes del Ministeri i de la mateixa Generalitat.

Podran ser beneficiàries d’estes beques les persones que en el curs escolar 2023-2024 s’hagen matriculat en modalitat presencial en ensenyaments universitaris conduents a l’obtenció de títols de grau o de màster habilitant en alguna de les universitats del Sistema Universitari Valencià.

També podran aspirar a les beques els estudiants de títols de grau en Ensenyaments Artístics Superiors, matriculats en centres superiors d’ensenyaments artístics de la Comunitat Valenciana, dependents de l’ISEACV.

Les beques es poden sol·licitar de manera telemàtica, a partir d’este dijous 9 de maig fins al 10 de juny.

Les beques Manuela Solís substituïxen les anteriors beques salari i han sigut concebudes per a evitar l’exclusió d’aquelles persones amb menors recursos econòmics. En este sentit, es preveu que el nombre de persones beneficiàries s’incremente en 2.000 respecte a l’última convocatòria de les beques salari.

La Generalitat ha batejat estes beques amb el nom de Manuela Solís per a visibilitzar una de primeres dones que, juntament amb les seues companyes Concepción Aleixandre i Trinidad Sánchez, va ser de les primeres que es van llicenciar en Medicina a la Comunitat Valenciana.

**Beques més inclusives**

Estes beques presten especial atenció tant al col·lectiu de víctimes de violència de gènere com als seus fills menors de 25 anys i a les persones extutelades provinents dels sistemes de protecció a la infància.

D’altra banda, es faciliten les condicions per a obtindre la beca a l’estudiantat amb alguna discapacitat i a les persones beneficiares de protecció internacional (refugiades, apàtrides i/o sol·licitants d’asil). Per a estes últimes la convocatòria ha reservat un 0,5 % de pressupost global, la qual cosa suposa un import de 110.000 euros.

La resolució d’estes beques ha sigut publicada hui en el *Diari Oficial de la Generalitat Valenciana* en l’enllaç següent: [BEQUES MANUELA SOLIS](https://dogv.gva.es/datos/2024/05/08/pdf/2024_3964.pdf).

Fecha: 08/05/2024